Selvom vi skal holde afstand, passe på og spritte af, så er det stadig vigtigt at dyrke sammenholdet – og gerne med smil på læben og sved på panden. Sådan lyder det fra både viceforstander og elever på Vittrup Fri Fagskole, der ligger i Hjørring Kommune. Derfor stod torsdagsprogrammet på både aktivitetsbingo, bazooka-dart og alternativ floorball. Dansk Firmaidræt havde tilbudt at komme forbi skolen, der i lighed med mange andre har været hårdt ramt af de restriktioner, som nedlukningen af Nordjylland har givet. Udover sved på panden var der også et andet klart formål med dagens program. - Især i den her coronatid er det bare helt vildt vigtigt for os, især når vi ligger helt herude i Vittrup og har en elevgruppe, som har været så isoleret i så lang tid, at der kommer nogen udefra og vil gøre noget meningsfuldt og noget godt, siger Aysel Lindberg, der er viceforstander på Vittrup Fri Fagskole, og fortsætter: - Så det er et stort lyspunkt, som jeg tænker giver noget de næste mange dage ind i skolens hverdag.

Referat:
Eleverne på Vittrup Fri Fagskole havde torsdag formiddag en lidt anderledes undervisning.